b"\n_START_ARTICLE_\nLeon Max Lederman\n_START_SECTION_\nBiografia\n_START_PARAGRAPH_\nVa n\xc3\xa9ixer el 15 de juliol de 1922 a la ciutat nord-americana de Nova York. Va estudiar f\xc3\xadsica a la Universitat de Nova York, on es llicenci\xc3\xa0 el 1943. Despr\xc3\xa9s de participar en la Segona Guerra Mundial el 1951 aconsegu\xc3\xad el doctorat a la Universitat de Col\xc3\xbambia, d'on va esdevenir professor el 1958 i on posteriorment dirig\xc3\xad el Laboratori d'Investigaci\xc3\xb3 F\xc3\xadsica entre 1961 i 1978. Entre 1979 i 1989 dirig\xc3\xad el Fermilab, laboratori d'investigaci\xc3\xb3 del govern nord-americ\xc3\xa0. El 1989 dimit\xc3\xad dels seus c\xc3\xa0rrecs i breument fou professor a la Universitat de Chicago abans de traslladar-se a l'Institut Tecnol\xc3\xb2gic d'Illinois, on continua actualment.\n_START_SECTION_\nRecerca cient\xc3\xadfica\n_START_PARAGRAPH_\nLa seva recerca cient\xc3\xadfica se centr\xc3\xa0, al costat de Melvin Schwartz i Jack Steinberger, en un m\xc3\xa8tode de detecci\xc3\xb3 dels neutrins que va permetre demostrar la doble estructura dels leptons. Aquest descobriment va permetre als te\xc3\xb2rics elaborar un esquema, conegut com a Model est\xc3\xa0ndard, per la classificaci\xc3\xb3 de totes les part\xc3\xadcules elementals._NEWLINE_El 1977 aconsegu\xc3\xad detectar una nova part\xc3\xadcula quark, el quark fons._NEWLINE_El 1988 fou guardonat amb el Premi Nobel de F\xc3\xadsica, juntament amb els f\xc3\xadsics Melvin Schwartz i Jack Steinberger, pels seus treballs sobre el neutr\xc3\xad."